苏辙
次韵毛君山房即事十首
案牍稀疏意自开，夜阑幽梦晓方回。
青苔红叶骚人事，时见诗简去又来。
东晋仙人借旧山，定应天意许公闲。
郡人欲问史君处，笑指峰峦紫翠间。
蛩知秋候时鸣壁，香碍蒲帘不出门。
隐几无言无有得，南窗晴日暖侵轩。
溪山付与醉中仙，美酒何曾斗十千。
就得江边贱鱼稻，闲官未用苦相怜。
忘身先要解忘名，分别须臾起不平。
请看早朝霜入履，何如卧听打衙声。
禽哢秋来不复圆，桐阴霜后亦成穿。
黄花强欲招酣饮，白发偏工报老年。
邂逅清欢屡不期，病来无奈羽觞飞。
醉乘篮轝江边去，长伴渔舟月下归。
醉里题诗偏韵恶，秋来劝酒益杯深。
不才多病俱非敌，绿绮缘何得报金。
庵中独宿雨垂垂，永夜无人款竹扉。
灰冷铜炉香欲灭，床头一点葛灯微。
触事随缘不用多，华堂玉食奈忧何，美人未厌山阿聘，薜荔为裳带女萝。